## Pravilnik o prenosivosti broja i predodabiru operatora

### NN 183/2004 (23.12.2004.), Pravilnik o prenosivosti broja i predodabiru operatora

# MINISTARSTVO MORA, TURIZMA, PROMETA I RAZVITKA

3158

Na
temelju članka 17. stavka 2. i članka 72. stavka 5. Zakona o telekomunikacijama
(»Narodne novine«, broj 122/03., 158/03. i 60/04.) ministar mora, turizma,
prometa i razvitka donosi

## PRAVILNIK

### O PRENOSIVOSTI BROJA I PREDODABIRU OPERATORA

I.
OPĆE ODREDBE

Sadržaj
Pravilnika

Članak
1.

Ovim se Pravilnikom propisuju uvjeti za usluge prenosivosti
broja i predodabira operatora u nepokretnoj i pokretnoj telekomunikacijskoj mreži
te raspored i dinamika uvođenja tih usluga u Republici Hrvatskoj.

Pojmovi
i značenje

Članak
2.

U
smislu ovoga Pravilnika pojedini pojmovi imaju sljedeće značenje:

1.*baza podataka predodabira operatora:* aktivna baza podataka koja se
upotrebljava u stvarnom vremenu pri pružanju tele­ko­munikacijskih usluga u
nepokretnoj telekomunikacijskoj mreži i sadrži podatke o predodabranom
davatelju javne telekomunikacijske usluge,

2.*baza podataka prenesenih brojeva:* aktivna baza podataka koja
sadrži podatke potrebne za usmjeravanje poziva prema prenesenom broju i
upotrebljava se u stvarnom vremenu pri uspostavi poziva,

3.*davatelj broja:* davatelj usluga koji daje broj u postupku
prijenosa broja,

4.*korisnički zapis:* trenutno stanje računa korisnika usluga u
nepretplatničkom sustavu plaćanja u pokretnoj telekomunikacij­skoj mreži,

5.*korisnik usluga:* fizička ili pravna osoba koja se koristi javnim
telekomunikacijskim uslugama ili ih zahtijeva,

6.*nezemljopisni broj:* broj iz Plana numeriranja u kojem, za razliku od
zemljopisnog broja, ni jedna znamenka nema zemljopisno značenje (npr. brojevi u
pokretnim telekomunikacijskim mrežama, brojevi usluga s dodanom vrijednosti),

7.*predodabir operatora:* usluga koja korisnicima omogu­ća­va da
unaprijed programiranim odabirom davatelja javnih telekomunikacijskih usluga,
koji posreduje u ostvarivanju telekomunikacijske veze (koji ima ugovor s
korisnikom usluga), ostvaruju unaprijed odabrane vrste telekomunikacijskih veza
u nepokretnoj telekomunikacijskoj mreži, bez biranja predbroja ili primjene ko­jeg
drugog postupka za takvo preusmjeravanje,

8.*predodabrani operator:* davatelj usluga kojeg je pretplatnik
unaprijed programiranim odabirom odabrao za pružanje unaprijed odabrane vrste
telekomunikacijske veze u nepokretnoj telekomunikacijskoj mreži, bez biranja
predbroja ili primjene kojeg drugog postupka za takvo preusmjeravanje,

9.*prenosivost broja*: mogućnost da pretplatnik, na vlastiti
zahtjev, zadrži broj koji mu je bio dodijeljen u telekomunikacijskoj mreži,
neovisno o promjeni operatora ili davatelja usluga,

10.*pretplatnik:* pravna ili fizička osoba koja je sklopila ugovor s
davateljem javnih telekomunikacijskih usluga u svrhu korištenja tim uslugama,

11.*primatelj broja:* davatelj usluga koji prima broj u postupku
prijenosa broja,

12.*pristupni operator:* operator koji pretplatniku pruža uslugu fizičkog
i logičkog povezivanja njegove terminalne opreme na telekomunikacijsku mrežu
ili na dijelove telekomunikacijske mreže, kao i uslugu predodabira operatora,

13.*zemljopisni broj:* broj iz Plana numeriranja u kojem neke od
znamenaka imaju zemljopisno značenje koje se upotrebljava za usmjeravanje
poziva prema broju na točno određenoj fizičkoj lokaciji, na kojoj se nalazi završna
točka telekomunikacijske mreže na koju je priključen pretplatnik kojemu je taj
broj dodijeljen.

II.
PRIJENOS BROJEVA U NEPOKRETNOJ MREŽI

Prenosivost
pretplatničkih brojeva

Članak
3.

Operatori
i davatelji usluga u nepokretnim telekomunikacijskim mrežama moraju omogućiti
svojim pretplatnicima, na nji­hov zahtjev, da neovisno o promjeni operatora ili
davatelja usluga u nepokretnoj telekomunikacijskoj mreži, zadrže svoje brojeve,
u slučaju zemljopisnih brojeva na određenoj zemljopisnoj lokaciji, a u slučaju
nezemljopisnih brojeva na bilo kojoj lokaciji.

Prenosivost
brojeva za usluge s dodanom vrijednosti

Članak
4.

Operatori
i davatelji usluga u nepokretnim telekomunikacijskim mrežama moraju omogućiti
davateljima usluga s dodanom vrijednosti, na njihov zahtjev, da neovisno o
promjeni opera­tora ili davatelja usluga u nepokretnoj telekomunikacijskoj mreži,
zadrže svoje brojeve.

Odnosi
i razmjena podataka između davatelja usluga u nepokretnoj mreži

Članak
5.

(1)
Davatelji usluga u nepokretnim telekomunikacijskim mre­ža­ma moraju urediti međusobne
odnose i način razmjene podataka o prenesenim brojevima na prikladan način, na
temelju ugovora o međusobnom povezivanju.

(2) Davatelji usluga u nepokretnim
telekomunikacijskim mre­žama sa znatnijom tržišnom snagom moraju, na zahtjev
Vijeća Hrvatske agencije za telekomunikacije (u daljnjem tekstu: Agencija),
izraditi popis standardnih ponuda međusobnog povezivanja za svoje
telekomunikacijske mreže, koje sadrže i uvjete za uslugu prenosivosti broja, što
se odnose na postupke, protokole, sučelja i cijene.

(3) Popis standardnih ponuda iz stavka 2. ovoga članka
dostavlja se Vijeću Agencije na davanje suglasnosti.

(4) Pretplatnik davatelja usluga u nepokretnoj
telekomunikacijskoj mreži, koji želi prenijeti svoj broj, podnosi zahtjev za
prijenos broja primatelju broja, zajedno sa zahtjevom za zasnivanje pretplatničkog
odnosa.

(5) Primatelj broja dostavlja zahtjev za prijenos
broja pisanim ili elektroničkim putem davatelju broja, što se ujedno smatra
konačnim zahtjevom pretplatnika za raskidanje pretplatničkog odnosa u
telekomunikacijskoj mreži davatelja broja.

(6) U slučaju da se zatraženi broj ne može prenijeti,
ili će doći do kašnjenja u prijenosu zatraženog broja, davatelj broja
obavijestit će pisanim ili elektroničkim putem primatelja broja u roku od najviše
tri radna dana o razlozima nemogućnosti ili kašnjenja prijenosa broja. Davatelj
broja ne mora omogućiti prijenos broja ako pretplatnik nije podmirio svoja
dugovanja za obavljene telekomunikacijske usluge.

(7) Ako
primatelj broja po zaprimanju obavijesti iz stavka 6. ovoga članka ocijeni
navedene razloge nemogućnosti ili kašnjenja prijenosa broja neopravdanima, može
u vezi s tim uputiti pisani prigovor Agenciji. Ako Agencija utvrdi opravdanost
prigovora primatelja broja, rješenjem će naložiti davatelju broja provedbu
prijenosa zatraženog broja u za to primjerenom roku.

(8) Nakon provedenog prijenosa broja, isti
pretplatnik ne može ponovno zatražiti prijenos broja u razdoblju kraćem od šest
mjeseci od dana prijenosa broja, osim ako ugovorom o zasnivanju pretplatničkog
odnosa nije utvrđeno drukčije.

(9) Dodatne usluge, koje je pretplatnik imao vezane
uza svoj broj u telekomunikacijskoj mreži davatelja broja, ne prenose se
automatski, već ih pretplatnik može ponovno ugovoriti s primateljem broja, u
skladu s njegovom ponudom usluga i njegovim općim uvjetima poslovanja.

Trajanje
postupka prijenosa broja

Članak
6.

(1) U
slučaju da ne postoje zapreke za provedbu prijenosa broja iz članka 5. stavka
6. ovoga Pravilnika, davatelj broja provest će bez odgode postupak prijenosa
zatraženog broja na primatelja broja.

(2)
Trajanje postupka prijenosa broja iz stavka 1. ovoga članka, koje obuhvaća
razdoblje od početka postupka prijenosa broja do omogućivanja uporabe tog broja
u telekomunikacijskoj mreži primatelja broja, ne može biti dulje od 24 sata,
osim ako pretplatnik izričito ne zatraži drukčije, a u protivnom smatra se da
je nastupilo kašnjenje u prijenosu broja.

Baza
podataka prenesenih brojeva

Članak
7.

Na
temelju odluke Vijeća Agencije iz članka 17. ovoga Pravilnika uspostavit će se
i održavati zajednička baza podataka o svim prenesenim brojevima u nepokretnoj
telekomunikacijskoj mreži.

III.
PRIJENOS BROJEVA U POKRETNOJ MREŽI

Prenosivost
pretplatničkih brojeva

Članak
8.

Operatori
i davatelji usluga u pokretnim telekomunikacij­skim mrežama moraju omogućiti
korisnicima svojih usluga, na njihov zahtjev, da neovisno o promjeni operatora
ili davatelja usluga u pokretnoj telekomunikacijskoj mreži, zadrže svoje
brojeve.

Prenosivost
brojeva za usluge s dodanom vrijednosti

Članak
9.

Operatori
i davatelji usluga u pokretnim telekomunikacij­skim mrežama moraju omogućiti
davateljima usluga s dodanom vrijed­nosti, na njihov zahtjev, da neovisno o
promjeni operatora ili davatelja usluga u pokretnoj telekomunikacijskoj mreži,
zadrže svoje brojeve.

Odnosi i razmjena podataka
između davatelja usluga u pokretnoj mreži

Članak
10.

(1)
Davatelji usluga u pokretnim telekomunikacijskim mre­žama moraju urediti međusobne
odnose i način razmjene podataka o prenesenim brojevima na prikladan način, na
temelju ugovora o međusobnom povezivanju. Razmjena podataka potrebnih za
provedbu prijenosa brojeva između operatora pokretnih telekomunikacijskih mreža
obavlja se uporabom zajedničke baze podataka prenesenih brojeva, u skladu s
odlukom Vijeća Agencije.

(2) Korisnik usluga u pokretnoj telekomunikacijskoj
mreži, koji želi prenijeti svoj broj, podnosi zahtjev za prijenos broja
primatelju broja, zajedno sa zahtjevom za zasnivanje pretplatničkog odnosa ili
za otvaranje korisničkog zapisa.

(3) Primatelj broja dostavlja zahtjev za prijenos
broja pisanim ili elektroničkim putem davatelju broja, što se ujedno smatra
konačnim zahtjevom pretplatnika za raskidanje pretplatničkog od­no­sa u
telekomunikacijskoj mreži davatelja broja, odnosno konač­nim zahtjevom za
zatvaranje korisničkog zapisa korisnika usluga u nepretplatničkom sustavu plaćanja.

(4) U slučaju da se zatraženi broj ne može prenijeti,
ili će doći do kašnjenja u prijenosu zatraženog broja, davatelj broja obavijestit
će pisanim ili elektroničkim putem primatelja broja u roku od najviše tri radna
dana o razlozima nemogućnosti ili kašnjenja prijenosa broja. Davatelj broja ne
mora omogućiti prijenos broja ako pretplatnik nije podmirio svoja dugovanja za
obavljene telekomunikacijske usluge.

(5) Ako primatelj broja po zaprimanju obavijesti iz
stavka 4. ovoga članka ocijeni navedene razloge nemogućnosti ili kašnjenja
prijenosa broja neopravdanima, može u vezi s tim uputiti pisani prigovor
Agenciji. Ako Agencija utvrdi opravdanost prigovora primatelja broja, rješenjem
će naložiti davatelju broja provedbu prijenosa zatraženog broja u za to
primjerenom roku.

(6) Nakon provedenog prijenosa broja, isti korisnik
usluga ne može ponovno zatražiti prijenos broja u razdoblju kraćem od šest
mjeseci od dana prijenosa broja, osim ako ugovorom o zasnivanju pretplatničkog
odnosa nije utvrđeno drukčije.

Trajanje
postupka prijenosa broja

Članak
11.

(1) U
slučaju da ne postoje zapreke za provedbu prijenosa broja iz članka 10. stavka
4. ovoga Pravilnika, davatelj broja provest će bez odgode postupak prijenosa
zatraženog broja na primatelja broja.

(2)
Trajanje postupka prijenosa broja iz stavka 1. ovoga članka, koje obuhvaća
razdoblje od početka postupka prijenosa broja do omogućivanja uporabe tog broja
u telekomunikacijskoj mreži primatelja broja, ne može biti dulje od 24 sata,
osim ako korisnik usluga izričito ne zatraži drukčije, a u protivnom smatra se
da je nastupilo kašnjenje u prijenosu broja.

Baza
podataka prenesenih brojeva

Članak
12.

Na
temelju odluke Vijeća Agencije iz članka 17. ovoga Pravilnika uspostavit će se
i održavati zajednička baza podataka o svim prenesenim brojevima u pokretnoj
telekomunikacijskoj mre­ži.

Prespajanje
poziva

Članak
13.

Pozivi,
tekstualne poruke i multimedijske poruke, upućene na preneseni broj u pokretnoj
telekomunikacijskoj mreži, usmjeravat će se u pokretnu telekomunikacijsku mrežu
primatelja broja.

IV.
PREDODABIR OPERATORA

Obveze
operatora i davatelja usluga

Članak 14.

(1) Operatori i davatelji usluga sa znatnijom tržišnom
snagom na tržištu javnih govornih usluga u nepokretnoj telekomunikacijskoj mreži
moraju omogućiti svojim pretplatnicima predodabir bilo kojeg operatora s kojim
imaju sklopljen ugovor o međusobnom povezivanju, pri čemu je takav odabir
unaprijed programiran.

(2) Usluga predodabira operatora ostvaruje se
sklapanjem ugovora između pretplatnika i predodabranog operatora.

(3) Skopljeni ugovor iz stavka 2. ovoga članka
predodabrani operator mora dostaviti operatoru telekomunikacijske mreže na koju
je priključena pretplatnikova terminalna oprema (pristupnom operatoru), uz
pisani zahtjev za omogućivanje usluge predodabira operatora.

(4) Pristupni operator mora u roku od pet radnih dana
od dana zaprimanja pisanog zahtjeva iz stavka 3. ovoga članka omogućiti uslugu
predodabira operatora pretplatniku navedenom u tom zahtjevu.

(5) Na pretplatnike koji se ne koriste uslugom
predodabira operatora i nemaju sklopljen ugovor o predodabiru operatora iz
stavka 2. ovoga članka, ne primjenjuju se promjene u postojećem načinu
preusmjeravanja poziva.

Baza podataka predodabira operatora

Članak
15.

(1)
Baza podataka predodabira operatora ne može se upot­reb­ljavati u promidžbene
svrhe, za ponovno pridobivanje korisnika usluga koji se koriste uslugom
predodabira operatora.

(2)
Operatori i davatelji usluga iz članka 14. stavka 1. ovoga Pravilnika moraju
omogućiti svojim pretplatnicima uslugu predodabira operatora bez ograničenja s
obzirom na vrste poziva.

V.
ODREDBE O NAKNADAMA U VEZI S USLUGAMA PRENOSIVOSTI BROJA I PREDODABIRA
OPERATORA

Članak
16.

(1) Operatori i davatelji usluga iz članka 3. i 8.
ovoga Pravil­nika ne mogu od korisnika svojih usluga, koji su zatražili
prijenos broja, zahtijevati bilo kakvu dodatnu izravnu naknadu u vezi s
prijenosom broja.

(2) Operatori i davatelji usluga iz članka 3. i 8.
ovoga Pravil­nika ne mogu pozive na prenesene brojeve naplaćivati više od
poziva na druge brojeve u toj telekomunikacijskoj mreži, koji se upotrebljavaju
za pružanje istih telekomunikacijskih usluga, a nisu preneseni iz njihove
telekomunikacijske mreže.

(3) Operatori i davatelji usluga iz članka 3. i 8.
ovoga Pravil­nika ne mogu primijeniti veće cijene međusobnog povezivanja za
pozive prema prenesenim brojevima, u odnosu na pozive prema neprenesenim
brojevima, koji se upotrebljavaju za pružanje istih telekomunikacijskih usluga.

(4) Operatori i davatelji usluga iz članka 14. stavka
1. ovoga Pravilnika ne mogu od svojih pretplatnika, koji se koriste uslugom
predodabira operatora, zahtijevati bilo kakvu dodatnu izravnu naknadu u vezi s
uspostavom i pružanjem usluge predodabira operatora.

VI.
OVLAST AGENCIJE

Članak
17.

Vijeće
Agencije će u roku od 60 dana od dana stupanja na snagu ovoga Pravilnika
donijeti odluku u vezi s pružanjem usluga prenosivosti broja i predodabira
operatora, koja može sadržavati sljedeće:

– tehničko rješenje prenosivosti broja koje omogućuje
odabir proizvođača potrebne tehničke opreme i programske potpore,

– plan i rokove provedbe prenosivosti broja,

– pravila za izračun i raspodjelu troškova uvođenja
prenosivosti broja,

– pravila administrativnog postupka prijenosa
brojeva,

– osnovna pravila usmjeravanja telekomunikacijskog
prometa prema prenesenim brojevima,

– pravila određivanja vlasništva nad blokovima
brojeva i plaćanja naknade za blokove brojeva u slučaju kad je blok brojeva
zauzet od strane više operatora,

– postupke, protokole i sučelja za osvježavanje
podataka o prenesenim brojevima,

– postupke izvješćivanja korisnika usluga o podacima
vezanim uz prenesene brojeve,

– ostale tehničke uvjete koji se odnose na
prenosivost broja i predodabir operatora.

VII. PRIJELAZNE I ZAVRŠNE ODREDBE

Prijelazne
odredbe

Članak
18.

(1)
Usluge prenosivosti broja i predodabira operatora u nepokretnoj
telekomunikacijskoj mreži primjenjivat će se od 1. siječnja 2005.

(2) Usluge prenosivosti broja u pokretnoj
telekomunikacijskoj mreži primjenjivat će se najkasnije od 30. lipnja 2005.

(3) Iznimno od odredaba iz stavka 1. i 2. ovoga članka,
Vijeće Agencije može, zbog opravdanih tehničkih razloga, donijeti odluku o
odgodi uvođenja prenosivosti broja i predodabira operatora, ako se time ne narušava
tržišno natjecanje i ne šteti interesima korisnika javnih telekomunikacijskih
usluga.

Stupanje na snagu Pravilnika

Članak 19.

Ovaj
Pravilnik stupa na snagu osmoga dana od dana objave u »Narodnim novinama«.

Klasa:
011-01/04-02/79
Urbroj: 530-10-04-1
Zagreb, 17. prosinca 2004.

Ministar
**Božidar Kalmeta, dipl. ing**., v. r.

Pravilnik, NN 183/2004-3158